সিঙ্গুর আন্দোলন নিয়ে ফের বিতর্ক

কলকাতা: অক্সফোর্ডে (Oxford University) মুখ্যমন্ত্রী মমতা বন্দ্যোপাধ্যায়ের (Mamata Banerjee) বিরুদ্ধে বিক্ষোভ ঘিরে নতুন করে সরগরম রাজ্য-রাজনীতি। বিক্ষোভকারীরা অন্যান্য ইস্যুর পাশাপাশি সিঙ্গুরে শিল্প না হওয়া নিয়ে তৃণমূল নেত্রীকে কাঠগড়ায় দাঁড় করায়। এই ঘটনাকে মমতার বদনাম করার চক্রান্ত বলে দাবি করে পাল্টা আন্দোলনে নেমেছে তৃণমূল। তবে তৎকালীন জমি আন্দোলনের প্রথম সারির নেতারা এখন কী বলছেন? তাঁদের মতামত নিয়েই শুরু হয়েছে নতুন বিতর্ক।

সিঙ্গুরে শিল্পায়ন ব্যর্থ হওয়া নিয়ে মতভেদ স্পষ্ট। কেউ বলছেন আন্দোলন ভুল ছিল, কেউ বলছেন কৃষকের জমি ফেরত আসেনি, কেউ আবার শিল্প তাড়ানোর জন্য বিরোধীদের দায়ী করছেন। কিন্তু সিঙ্গুর আন্দোলনের পরিণতি নিয়ে কী বলছেন সেই সময়ের আন্দোলনের প্রথম সারির নেতৃত্ব? তৃণমূলের কৃষি জমি রক্ষা কমিটির সভাপতি রবীন্দ্রনাথ ভট্টাচার্য ও সদস্য দুধকুমার ধারা নিজেদের অভিমত প্রকাশ করেছেন। তাঁদের মন্তব্য ফের নতুন করে বিতর্ক উসকে দিয়েছে।

আরও পড়ুন: ভুতুড়ে ভোটার এড়াতে দলগুলিকে বিএলএ নিয়োগের আর্জি কমিশনের

সিঙ্গুরের প্রাক্তন তৃণমূল বিধায়ক রবীন্দ্রনাথ ভট্টাচার্য সরাসরি স্বীকার করে নিয়েছেন যে, মমতা বন্দ্যোপাধ্যায়ের নেতৃত্বেই টাটার শিল্প সিঙ্গুর থেকে চলে গিয়েছিল। তিনি বলেন, “আমাদের আন্দোলনের জন্যই টাটা চলে গিয়েছে। তখন আমরা বুঝিনি, কিন্তু আজ বোঝা যাচ্ছে শিল্প বন্ধ হওয়ার ফলে শুধু সিঙ্গুর নয়, গোটা রাজ্যের শিল্পায়ন রুদ্ধ হয়েছে। এখন কোনও শিল্পপতি এখানে বিনিয়োগ করতে চাইছেন না।” আন্দোলনের ভুল স্বীকার করলেও, এত বছরে সেই ভুল শুধরানো যায়নি বলেই মত প্রবীণ রাজনীতিকের।

তবে দুধকুমার ধারা এই বক্তব্যের সঙ্গে একমত নন। তাঁর মতে, “আমাদের আন্দোলনে কোনও ভুল ছিল না। কৃষকদের দাবির ভিত্তিতেই আন্দোলন হয়েছিল। বাম সরকার অত্যাচার করে জোরপূর্বক জমি অধিগ্রহণ করেছিল। সুপ্রিম কোর্টও তা বেআইনি বলে রায় দিয়েছে। এখন সমস্যা হল, জমি চাষযোগ্য করা হয়নি, শিল্পও গড়ে ওঠেনি। আমরা চাই, সরকার ছোট শিল্পপতিদের দিয়ে বন্ধ্যা জমিতে শিল্প গড়ার ব্যবস্থা করুক।” তাঁর মতে, এই উদ্যোগ নিলে হয়তো মুখ্যমন্ত্রীকে বিদেশের মাটিতে এত প্রশ্নের মুখে পড়তে হতো না।

সিঙ্গুর ২ নম্বর অঞ্চল তৃণমূলের সভাপতি কার্তিক চন্দ্র মাঝির বক্তব্য, “এটা একেবারেই অপপ্রচার। সিঙ্গুরের আন্দোলনের জেরে শিল্প চলে গিয়েছে, এটা ভ্রান্ত ধারণা। যা কিছু হচ্ছে, তা শুধু মমতা বন্দ্যোপাধ্যায়কে অপমান করার জন্য। এর পেছনে বাম ও রামের চক্রান্ত রয়েছে।” একদিকে শিল্প না হওয়ার যন্ত্রণা, অন্যদিকে জমি চাষযোগ্য না হওয়ার হতাশা—সিঙ্গুর আন্দোলন নিয়ে এত বছর পরেও বিতর্ক যেন শেষ হওয়ার নয়।

দেখুন আরও খবর: